Countrysangeres se pa geopereer ná erge aanranding | Maroela Media
Jan Minnaar Dinsdag ná sy operasie. Foto: Verskaf
Die countrysangeres Mari Minnaar se pa moes Maandag 'n vyf uur lange operasie ondergaan nadat hy Vrydagmiddag by 'n vulstasie buite Rustenburg in Noordwes aangerand is.
Maroela Media het vroeër berig Jan Minnaar (68), 'n pensioenaris wat op 'n kleinhoewe buite die dorp saam met sy vrou, Corrie, woon, was Vrydag by die vulstasie om koeldrank te koop. Hy het pas sy twee kleinkinders, 'n 11-jarige seun en driejarige dogter, by die skool gaan oplaai en hulle was saam met hom.
Die drie mans het glo by die stasie amok gemaak en onder meer op twee vroue, wat ook kinders by hulle gehad het, geskree en hulle geïntimideer. Minnaar is deur twee van die mans aangerand toe hy tussenbeide wou tree om tot die vroue se redding te kom. Die mans het in twee voertuie van die vulstasie weggery.
Minnaar is ná die aanval na die Life Peglerae-hospitaal geneem waar hy in die waakeenheid opgeneem is. Albei sy wangbene is vergruis en sy neus en oogkasbene gebreek.
Liza Fitchat, Minnaar se dogter, het Dinsdag aan Maroela Media gesê haar pa moes Maandag 'n vyf uur lange operasie ondergaan om die skade aan sy gesig te herstel. Sy wangbene is opgebou en plate moes ingeplant word. "Hy het nog baie seer en sy gesig is erg geswel. Dit is vir ons baie hartseer om hom in soveel pyn te sien. My pa kon dood gewees het as hy nie van die houe kon keer nie," het Fitchat gesê.
Die Rustenburg-polisie ondersoek 'n saak van aanranding met die doel om ernstig te beseer.
Intussen stroom boodskappe van bemoediging en ondersteuning uit verskeie oorde vir Minnaar in.
Mari Minnaar, wat tans vir optredes in Kaapstad is, het namens haar pa en die familie hul dank vir almal se bystand, hulp en omgee uitgespreek. "Ek is so bly om te sien dat mense nog kan saamstaan. My geloof in die mensdom is versterk gedurende hierdie tydperk. Ek waardeer almal van julle en my gebede is met julle almal," het sy gesê.
Nog 'n voorbeeld van boelies!
Wys die lafaards se fotos.
Baie sterkte; hoop oom herstel gou.
Hulle moes verseker vuisysters aan gehad het want met jou vuiste kan jy nie soveel skaade aanrig nie.
Ek dink nie dis reg dat sulke foto's geplaas word nie. As dit ék was wat so verniel was, sou ek nie wou gehad het die hele wêreld moet my so sien nie. Dis is baie sleg wat met die arme man gebeur het, maar ek voel die plasing van sulke materiaal tas sy menswaardigheid aan.